
HVIS MENN FIKK MENSTRUASJON

Hvis menn fikk menstruasjon,

det hadde kanskje ikke vært så bra?

For det finn’s ingen grenser

for hva menn er stolte av.

Jeg tror de ville skrytt av;

hvem det var som blødde best,

om hvor vondt det gjorde

og hvem som tålte aller mest.

Og en gang i måneden

ville mannfolk ha en uke fri.

Å synes synd på seg selv

er no’ som virkelig tar tid.

Det ville bli reklame

for tøff og hard tampong,

med fengende navn som

Bløder’n, Rambo og James Bond.

Og størrelser som mini og normal

vil gå ut av produksjon,

for kun extra large holder

ved en mannlig menstruasjon

Hvis menn fikk menstruasjon

ville no vært annerledes da?

Ja, da ville mannfolka

hatt enda mer å skryte av!


FEMTEN MILLIONER MIL UNNA LYSET

Jeg er et menneske av blod og bein

som sitter på en diger stein,

femten millioner mil unna lyset,

som hindrer meg og mye annet i å fryse.

Jeg kunne kanskje vært en vinner,

men denne steinen spinner

rundt med en forferdelig fart,

og bak månen, der er evigheten svart.

Vi suser gjennom universet,

både moralister og perverse.

Alle er vi født ombord

på steinen som vi kaller moder jord.

Mennesket strekker seg mot himmelen,

uten å forsvinne i stjernevrimmelen.

Tyngdekraft er viktigere enn sæd,

men den er ikke å få kjøpt noe sted.

Når vi ikke eksisterer ute i det blå,

burde vi elske steinen som vi sitter på.

Ingen kjenner morgendagen,

er vi fremdeles i denne kjempehagen?

Havet styres av nord og sydpolen

som begge påvirkes av solen.

Så hvis isen bare smelter litt

vil ingen strandtomter bli verd en dritt.

På et fjell av våpen skriker noen ut sitt hat,

mens andre stapper seg med usunn mat.

Som rase er mennesket ganske spesiell,

hvem andre gjør alt for å ta livet av seg selv?

Så mens isen smelter og vannet sakte stiger,

planlegges helt unødvendige nye kriger.

For når menneskene har fjernet hele ozonlaget,

blir det bare bein igjen - og ingen til å gnage.


ET ENSOMT LITE KNE

Et ensomt lite kne vandrer over kloden.

Det æ’kke annet enn et kne.

Det æ’kke en blomst, ikke et tre,

bare et ensomt lite kne.

Han som eide føttene tro på en mine.

I krig kan sånt no’ skje

Mannen forsvant, men kneet ble...

Ja, et ensomt lite kne.

Og siden det har det kneet vandret

ensomt rundt fra sted til sted.

Det æ’kke en flokk eller en armé,

bare et ensomt lite kne.


LIVET
(i et nøtteskall)

Livet er veldig rart,

og ganske vanskelig å forstå.

Vi levde hver dag,

ja det er bare no’ vi må.

Det vi stort sett gjorde

var å sove og innta føde,

og før vi visste ordet av det,

var vi rett og slett døde.


FARRIS TIL CHAMPAGNE

Jesus var en artig kar,

imponerte alle ved å gå på vannet.

Men hadde’n ikke blitt mer populær,

om han hadde gjort Farris til champagne?

